กองทุนหมู่บ้านคึกยื่นกู้50%
ออมสินอัดฉีดเงินกองทุนหมู่บ้านได้แล้วกว่า 4,600 ล้านบาท หลังยื่นกู้กว่า 1.5 หมื่นล้าน
26 ก.ย. 2558

ออมสินอัดฉีดเงินกองทุนหมู่บ้านได้แล้วกว่า 4,600 ล้านบาท หลังยื่นกู้กว่า 1.5 หมื่นล้าน
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า หลังจากที่เปิดตัวโครงการกองทุนหมู่บ้านได้กว่า 2 สัปดาห์ ธนาคารได้รับคำขอสินเชื่อจากกองทุนหมู่บ้านแล้วกว่า 15,834 กองทุน วงเงินกว่า 15,793.97 ล้านบาท หรือ 50% ของเป้าหมาย แบ่งเป็นกองทุนหมู่บ้านในจังหวัดภาคกลางขอสินเชื่อเข้ามามากที่สุดกว่า 6,000 กองทุน รองลงมา คือ กองทุนในภาคตะวันออกเฉียงเหนือกว่า 5,800 กองทุน ภาคเหนือ 2,592 กองทุน และภาคใต้ 1,268 กองทุน
ทั้งนี้ ล่าสุดสมาชิกกองทุนได้เบิกเงินไปแล้ว 4,637.78 ล้านบาท จากกว่า 4,689 หมู่บ้าน คิดเป็นจำนวนสมาชิกกองทุนที่ได้รับประโยชน์กว่า 1.46 แสนคน คาดว่าถ้าปล่อยกู้ได้เต็มวงเงินที่ 3 หมื่นล้านบาท จะมีสมาชิกที่ได้ประโยชน์กว่า 1.5 ล้านคน คิดจากค่าเฉลี่ยผู้ได้รับ สินเชื่อรายละไม่เกิน 2 หมื่นบาท
นายชาติชาย กล่าวว่า ตลอดเดือน ก.ย.ที่ผ่านมา มีทีมงาน จากธนาคารออมสินลงพื้นที่พบปะหารือกับคณะกรรมการหมู่บ้าน เพื่อทำความเข้าใจเกี่ยวกับการใช้เงินในโครงการนี้ภายใต้เงื่อนไขที่ผ่อนปรน แต่ต้องนำเม็ดเงินไปใช้อย่างคุ้มค่า ไม่ฟุ่มเฟือย มีแผนงานโครงการชัดเจน ตรวจสอบได้ ซึ่งจะทำให้กองทุนหมู่บ้านในระดับนี้มีความเข้มแข็งมากขึ้น
นอกจากนี้ธนาคารออมสินมีข้อมูลติดตามถึงตัวสมาชิกในกองทุนหมู่บ้านฯ ที่ได้รับเงินไปแล้ว จำแนกกลุ่มอาชีพผู้ใช้เงินนี้ได้ว่า 79.78% มีอาชีพเกษตรกรรม 15.51% ทำการค้าขาย 1.87% ชาวบ้านที่ผลิตสินค้าพื้นบ้านเพื่อจำหน่าย 0.97% มีอาชีพรับจ้างทั่วไป และอื่นๆ อีก 1.84% นำไปใช้จ่ายเพื่อบรรเทาความเดือดร้อนต่างๆ
สำหรับความคืบหน้าในโครงการให้สินเชื่ออัตราดอกเบี้ยผ่อนปรน (ซอฟต์โลน) แก่ธนาคารพาณิชย์เพื่อนำไปปล่อยกู้ผู้ประกอบการ เอสเอ็มอี วงเงิน 1 แสนล้านบาทนั้น พบว่าหลังธนาคารเริ่มเปิดรับ คำขอและอนุมัติวงเงินให้สถาบันการเงินรอบแรกเมื่อวันที่ 24 ก.ย. 2558 ล่าสุดมีธนาคารพาณิชย์ 1 ราย ได้รับอนุมัติวงเงินก้อนแรกแล้ว 300 ล้านบาท
นายชาติชายกล่าวต่อว่าธนาคารออมสินและสถาบันการเงินทุกแห่งจะต้องรายงานข้อมูลความคืบหน้าการเบิกจ่าย การอนุมัติ วงเงินของทุกโครงการให้สำนักงานเศรษฐกิจการคลัง (สศค.) รับทราบทุกเย็นของวันศุกร์ เพื่อให้ สศค.สรุปยอดและแถลงความคืบหน้าต่อสื่อทุกวันจันทร์